b'\n_START_ARTICLE_\nVanlig oldenborre\n_START_SECTION_\nUtseende\n_START_PARAGRAPH_\nEn ganske stor (20-30 millimeter), r\xc3\xb8dbrun, fint h\xc3\xa5rete skarabide. Arten ligner mye p\xc3\xa5 kastanjeoldenborre (Melolontha hippocastani), men kan skilles fra denne p\xc3\xa5 at pygidiet (den forlengte bakkroppsspissen) er tilspisset bakerst uten en knappaktig utvidelse. Dessuten er pronotum gjerne m\xc3\xb8rkere p\xc3\xa5 farge enn hos kastanjeoldenborren. Hodet er noe bredere enn langt, overleppen (labrum) litt framskytende, innbuktet i midten. Fasett\xc3\xb8ynene er middels store og runde. Antennene er ganske ulike hos de to kj\xc3\xb8nnene: de ytre, bladatkige leddene er ganske lange hos hannen, mye kortere hos hunnen. Pronotum er m\xc3\xb8rkbrunt til svart, litt bredere enn langt, med rundede sider, noe utvidet bakerst. Scutellum er m\xc3\xb8rkt og ovalt. Dekkvingene er r\xc3\xb8dbrune, hver vinge med tre lengderibber. De dekker ikke det bakerste bakkroppsleddet, som er trukket ut til en spiss tagg (pygidium). Hvert bakkroppsledd har et trekantet, hvitt felt p\xc3\xa5 siden rett under dekkvingen. Beina er r\xc3\xb8dbrune.\n_START_SECTION_\nLevevis\n_START_PARAGRAPH_\nLarvene lever i jorden av planter\xc3\xb8tter, og kan gj\xc3\xb8re noe skade p\xc3\xa5 jordbruksvekster og tr\xc3\xa6r. De bruker tre-fire \xc3\xa5r p\xc3\xa5 utviklingen. De voksne billene er aktive om skumringen i juni og kommer gjerne til lys.\n_START_SECTION_\nSkadedyr\n_START_PARAGRAPH_\nDet er s\xc3\xa6rlig larvene som gj\xc3\xb8r skade, de voksne billene spiser ganske store mengder blader fra l\xc3\xb8vtr\xc3\xa6r, men sjelden s\xc3\xa5 mye at det blir alvorlige skade av det. Larvene lever i ganger 20 \xe2\x80\x93 40\xc2\xa0cm nede i jorden. I tidligere tider kunne det av og til bli sv\xc3\xa6rt h\xc3\xb8ye mengde av oldenborrelarver som f\xc3\xb8rte til store avlingstap. Mange forskjellige tiltak ble pr\xc3\xb8vd for \xc3\xa5 bli kvitt dem, inkludert bannlysing av larvene i kirkene og "skuddpremier" til barn som samlet dem inn i tusenvis. I dag er oldenborren ikke lenger noe problem fordi den har blitt bekjempet med kjemiske insektmidler, den er tvert i mot blitt sjelden i noen omr\xc3\xa5der.\n_START_SECTION_\nUtbredelse\n_START_PARAGRAPH_\nArten er utbredt i det meste av Europa nordover til S\xc3\xb8r-Sverige, men er aldri p\xc3\xa5truffet i Norge. Den var tidligere sv\xc3\xa6rt vanlig, men er n\xc3\xa5 blitt forholdsvis sjelden i noen omr\xc3\xa5der.'